CELEX: 32016R0238
Language: lt
Date: 2016-02-19 00:00:00
Title: 2016 m. vasario 19 d. Komisijos reglamentas (ES) 2016/238, kuriuo iš dalies keičiamas Reglamento (ES) Nr. 579/2014, kuriuo nustatoma nuo tam tikrų Europos Parlamento ir Tarybos reglamento (EB) Nr. 852/2004 II priedo nuostatų dėl skystų aliejų ir riebalų vežimo jūra nukrypti leidžianti nuostata, priedas (Tekstas svarbus EEE)

20.2.2016   
            
            
               LT
            
            
               Europos Sąjungos oficialusis leidinys
            
            
               L 45/1
            
         KOMISIJOS REGLAMENTAS (ES) 2016/238
   2016 m. vasario 19 d.
   kuriuo iš dalies keičiamas Reglamento (ES) Nr. 579/2014, kuriuo nustatoma nuo tam tikrų Europos Parlamento ir Tarybos reglamento (EB) Nr. 852/2004 II priedo nuostatų dėl skystų aliejų ir riebalų vežimo jūra nukrypti leidžianti nuostata, priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 852/2004 dėl maisto produktų higienos (1), ypač į jo 13 straipsnio 2 dalį,
   kadangi:
   
               (1)
            
            
               Komisijos reglamente (ES) Nr. 579/2014 (2) nustatyta nuo Reglamento (EB) Nr. 852/2004 II priedo IV skyriaus 4 punkto nukrypti leidžianti nuostata, susijusi su skystų aliejų ir riebalų (aliejų ar riebalų), skirtų arba potencialiai skirtų žmonėms vartoti, vežimui jūrų laivais tam tikromis sąlygomis;
            
         
               (2)
            
            
               minėtos sąlygos susijusios su laivybos įranga ir praktika, taip pat su medžiagoms, kurias numatyta vežti jūrų laivais kaip ankstesnį krovinį, taikomais reikalavimais. Minėtus kriterijus atitinkančių medžiagų sąrašas pateiktas Reglamento (ES) Nr. 579/2014 priede (priimtinų ankstesnių krovinių sąrašas);
            
         
               (3)
            
            
               priimtinų ankstesnių krovinių sąraše bendru įrašu „amonio nitrato tirpalas ir kalcio nitrato (CN-9) tirpalas ir jo dviguboji druska“ nepakankamai aiškiai apibūdinamas krovinys, dėl to laivo nuomininkams kyla neaiškumų. Todėl priimtinų ankstesnių krovinių sąrašas turėtų būti iš dalies pakeistas, kad būtų atsižvelgta į kitas kalcio nitrato formas, kaip antai kalcio amonio nitratas, kalcio (II) nitratas dihitratas ir kalcio nitratas tetrahidratas. Visų šių formų pavojaus pobūdis yra vienodas, skiriasi tik molekulėse esančio kristalizacinio vandens kiekis;
            
         
               (4)
            
            
               Europos maisto saugos tarnybos specialistų grupė teršalų maisto grandinėje klausimais savo 68-ajame plenariniame posėdyje (3) patvirtino, kad šios skirtingos kalcio nitrato tirpalų formos skiriasi tik hidratacijos skaičiumi ir priėjo prie išvados, kad jų buvimas nedaro poveikio toksikologinėms medžiagų savybėms ir jų cheminiam reaktyvumui, palyginus su iš pradžių bendrame įraše nurodytomis medžiagomis;
            
         
               (5)
            
            
               todėl Reglamento (ES) Nr. 579/2014 priede pateiktas priimtinų ankstesnių krovinių sąrašas turėtų būti iš dalies pakeistas;
            
         
               (6)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 579/2014 priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. vasario 19 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 139, 2004 4 30, p. 1.
   
      (2)  2014 m. gegužės 28 d. Komisijos reglamentas (ES) Nr. 579/2014, kuriuo nustatoma nuo tam tikrų Europos Parlamento ir Tarybos reglamento (EB) Nr. 852/2004 II priedo nuostatų dėl skystų aliejų ir riebalų vežimo jūra nukrypti leidžianti nuostata (OL L 160, 2014 5 29, p. 14).
   
      (3)  Specialistų grupės teršalų maisto grandinėje klausimais 68-ojo plenarinio posėdžio protokolas (EFSA/CONTAM/2330) pateiktas adresu http://www.efsa.europa.eu/en/events/event/141125b-m.pdf.
   
      PRIEDAS
      Reglamento (ES) Nr. 579/2014 priedas iš dalies keičiamas taip:
      
                  1)
               
               
                  12-oje eilutėje bendras įrašas „Amonio nitrato tirpalas | Kalcio nitrato (CN-9) tirpalas ir jo dviguboji druska“ pakeičiamas šiais atskirais įrašais:
                  
                              „Amonio nitrato tirpalas
                           
                           
                              6484-52-2
                           
                        
                              Kalcio amonio nitratas
                           
                           
                              15245-12-2“
                           
                        
            
                  2)
               
               
                  Po 13-os eilutės (skirtos įrašui „Kalcio chlorido tirpalas“) įterpiami šie įrašai:
                  
                              „Kalcio nitratas
                           
                           
                              10124-37-5
                           
                        
                              Kalcio (II) nitratas dihidratas
                           
                           
                              35054-52-5
                           
                        
                              Kalcio nitratas tetrahidratas
                           
                           
                              13477-34-4“